RESOLUCIÓN do 11 de febreiro de 2010, da Dirección Xeral de Promoción do Emprego, pola que se establecen os criterios de prioridade entre colectivos para a realización da selección dos traballadores e traballadoras desempregadas que serán contratadas a través dos programas de cooperación para o ano 2011, como medida para combater o desemprego de longa duración e xuvenil.
CONSELLERÍA DE TRABALLO E BENESTAR — III. OUTRAS DISPOSICIÓNS — 28/02/2011

Dúas ordes da Consellería de Traballo e Benestar do 30 de decembro de 2010 establecen as bases que regulan as axudas e subvencións para o fomento do emprego a través dos programas de cooperación no ámbito de colaboración coas entidades locais e cos órganos e organismos das administracións públicas distintas da local, universidades e entidades sen ánimo de lucro, e proceden á súa convocatoria para o ano 2011.
Estas disposicións, nos seus artigos 13º e 14º respectivamente, determinan o procedemento para realizar a selección das persoas que se contratarán para a realización das obras ou servizos de interese xeral e social por parte das entidades beneficiarias das axudas que será, en todo caso, mediante a presentación de oferta de emprego ante a oficina pública de emprego que corresponda ao enderezo do centro de traballo en que se vai desenvolver a prestación dos servizos ou a execución das correspondentes obras. Á hora de realizar esta selección, prevé que terán preferencia aquelas persoas que sexan integrantes de colectivos con especiais dificultades de inserción, pero non establece unha orde de prioridades entre os colectivos que enumera.
A situación actual do desemprego, as altas cifras de paro, que afecta especialmente os desempregados de longa duración, os menores de 30 anos, en especial, demandantes de primeiro emprego ou sen cualificación profesional e as mulleres, fai conveniente a adopción de medidas dirixidas, se non a solucionar, polo menos a reducir o seu número e mesmo a paliar os efectos negativos desta situación.
Por isto, procede facer uso da habilitación especial da disposición adicional quinta das citadas ordes, que establece que por resolución do director xeral de Promoción do Emprego se poderán establecer os criterios necesarios para que, a través da presente orde, en canto aos colectivos prioritarios, se poidan cumprir os obxectivos establecidos polo Servizo Público de Emprego de Galicia, de acordo coas directrices de emprego europeas e as que poidan emanar do diálogo social e institucional en Galicia e demais normativa e acordos que, se é o caso, resulten de aplicación.
Así, ante a grave situación actual do desemprego, debemos adoptar medidas de maneira inmediata para establecer, sen deixar sen protección a outros colectivos tamén desfavorecidos, como colectivos prioritarios para os programas de cooperación, os desempregados de longa duración e os menores de 30 anos.
Coa finalidade de achegar a xestión dos programas de cooperación ao cumprimento dos obxectivos expostos e de mellorar a empregabilidade dos demandantes de emprego a través de contratos de traballo que lles faciliten unha práctica profesional adecuada para a súa inserción ou reinserción laboral, consultados os axentes sociais presentes no diálogo social en Galicia, e no uso das facultades atribuídas nas disposicións derradeiras primeiras das anteditas ordes, dítase a seguinte
INSTRUCIÓN:
Única.-No marco dos programas de cooperación e para os efectos da selección dos traballadores e das traballadoras desempregadas para participar nas accións previstas neles, consideraranse como colectivos prioritarios para o presente exercicio e pola orde que se indican, os seguintes:
1. Orde do 30 de decembro de 2010 pola que se establecen as bases que regulan as axudas e subvencións para o fomento do emprego a través dos programas de cooperación no ámbito de colaboración coas entidades locais e se procede á súa convocatoria para o ano 2011:
a) Persoas en paro de longa duración.
b) Menores de 30 anos, en especial, as persoas demandantes do primeiro emprego ou aquelas sen cualificación profesional.
c) Mulleres.
d) Persoas con discapacidade.
e) Persoas desempregadas que esgotasen as prestacións e subsidios por desemprego a que tiveran dereito.
f) Persoas desempregadas maiores de 45 anos.
g) Integrantes de colectivos desfavorecidos ou en risco de exclusión social, especialmente persoas beneficiarias da renda de integración social de Galicia.
2. Orde do 30 de decembro de 2010 pola que se establecen as bases que regulan as axudas e subvencións para o fomento do emprego a través dos programas de cooperación no ámbito de colaboración cos órganos e organismos das administracións públicas distintas da local, universidades e entidades sen ánimo de lucro e se procede á convocatoria para o ano 2011:
a) Menores de 30 anos, en especial, as persoas demandantes do primeiro emprego ou aquelas sen cualificación profesional.
b) Persoas en paro de longa duración.
c) Mulleres.
d) Persoas con discapacidade.
e) Persoas desempregadas maiores de 45 anos.
f) Integrantes de colectivos desfavorecidos ou en risco de exclusión social, especialmente persoas beneficiarias da renda de integración social de Galicia.
3. Dentro dos colectivos indicados, priorizaranse aqueles demandantes que teñan un itinerario personalizado de inserción (IPI) en curso.
Disposición derradeira
Única.-Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 11 de febreiro de 2011.
Andrés Hermida Trastoy
Director xeral de Promoción do Emprego